P. Hrušovský, predseda NR SR: (2005-10-26):
P. Oremus, poslanec: Vážený pán predseda, pani ministerka, kolegyne, kolegovia. Myslím si, že k tomu zákonu, k podstate toho zákona pán docent Tkáč povedal asi všetko, čo bolo treba povedať. Ja by som povedal zopár postrehov pracovníkov a zamestnancov, ktorých sa táto novela dotýka. Tak ako aj moji predchodcovia chcem povedať, že pani ministerka nie je priamo zodpovedná pravdepodobne za tento návrh, pretože ho spracoval niekto iný, ale v konečnom dôsledku ho predkladá. Takže je potrebné jednoznačne jej tlmočiť tieto postrehy. Pôvodne mal tento zákon riešiť integráciu dozorných orgánov v oblasti inšpekcie práce, najmä stransparentniť kompetencie medzi ministerstvom práce, sociálnych vecí a rodiny a ministerstvom zdravotníctva a ostatnými ústrednými orgánmi štátnej správy v oblasti bezpečnosti a ochrany zdravia pri práci. Odporučili nám to aj experti Európskej únie, ktorí u nás pôsobili v rámci predvstupového procesu Slovenskej republiky do EÚ, pani Bibit Melinová, Švédsko. Pôsobila na ministerstve práce, sociálnych vecí viac ako dva roky. A jednoznačne zhodnotili súčasný stav ako duálny spôsob zo strany jednotlivých ústredných orgánov v oblasti politiky štátu v danej oblasti. Jednoducho povedané, veľa kontrolných orgánov zaťažuje zložitým spôsobom podnikateľskú sféru, navyše rôznymi metódami a spôsobmi inšpekcie praxe, čo na jednej strane spôsobuje neprehľadnosť v kompetencii kontrolných orgánov a na druhej strane sťažuje zavádzanie novej legislatívy do praxe, čo v konečnom dôsledku stojí daňových poplatníkov viac peňazí. Takže uvedený návrh zákona so závermi a odporúčaniami expertov Európskej únie sa vôbec nezaoberá. Nevyužívajú sa poznatky z rokovaní s odborníkmi na úrovni sociálnych partnerov a taktiež záverov projektov Európskej únie, ktoré v rámci prístupového procesu Slovenskej republiky do EÚ boli uskutočnené. Napríklad projekt Matra. V navrhovanom zákone ide najmä o zrušenie právnej subjektivity krajských inšpektorátov práce a o zriadenie nového riaditeľstva v Košiciach s patričnými kompetenciami. Rozhodovanie o všetkom z jedného miesta. Ďalej predmetom novely zákona je presunúť kompetencie z ministerstva práce, sociálnych vecí na Národný inšpektorát práce ohľadom vydávania oprávnení na výchovu a vzdelávanie v oblasti BOZP, čo je jednoznačne nesystémové riešenie a ojedinelé, ojedinelé v rámci krajín Európskej únie. Túto oblasť by mala jednoznačne zastrešovať nezávislá akreditovaná inštitúcia mimo štátneho sektora. Absolútne sa tu spochybňujú dohovory Medzinárodnej organizácie práce o inšpekcii práce č. 71 a 129 v obchode, priemysle a poľnohospodárstve. Slovenská republika ich neratifikovala, pričom zástupcovia Medzinárodnej organizácie práce nás roky žiadajú a vyzývajú, aby sme tak učinili. Prioritne je spochybniteľná nezávislosť orgánu inšpekcie práce a samotný výkon inšpektora v práci kontrolovaných subjektov. Zdôrazňujem účelovosť dôvodovej správy k predkladanej novele zákona, dokonca jej nepravdivosť ohľadom vyhodnotenia aplikačnej praxe a pýtam sa ako, kedy a kým bola vyhodnotená a aké sú jej kladné a záporné hodnotenia. Skôr je možné povedať, že po piatich rokoch účinnosti zákona o inšpekcii práce nevidíme právne, ekonomické a hlavne odborné dôvody na jeho zásadné zmeny. Dôvodová správa hovorí o odstraňovaní zbytočnej administratívy. Protestujeme proti týmto všeobecným vetám, veď po presťahovaní Národného inšpektorátu práce do Košíc došlo k prepusteniu asi 69 zamestnancov Národného inšpektorátu práce v Bratislave, pričom po finančnej stránke škody, ktoré týmto vznikli najmä z odborného hľadiska, nie je možné vyčísliť. Obsadenia týchto miest na Národnom inšpektoráte práce v Košiciach boli prioritne politicky podfarbené a nebolo vykonávané na základe odbornosti. Čiže je v rozpore so zákonom v štátnej službe. Minister práce vymenil takmer všetkých hlavných inšpektorov práce na jednotlivých krajských inšpektorátoch a čo je neodpustiteľné, bez výberových konaní. Experti Európskej únie pre danú oblasť sa pozastavujú nad skutočnosťou, ako minister práce zneužil orgány inšpekcie práce na svoje ciele, znižovanie nezamestnanosti v Slovenskej republike, pričom každému zainteresovanému človeku je zrejmé, že prioritnou úlohou orgánov inšpekcie práce v zmysle príslušných dohovorov Medzinárodnej organizácie práce a smerníc Európskej únie je zabezpečiť kontrolnou činnosťou ochranu zamestnancov na pracoviskách. Takže takúto novelu zákona odmietame a navrhujeme v zmysle rokovacieho poriadku, aby sa nepokračovalo v prerokúvaní návrhu tohto zákona a navrhujeme stiahnuť ho z rokovania. Ďakujem, pán predseda, skončil som.